Document ID: 31993R1014

ΚΑΝΟΝΙΣΜΟΣ (ΕΟΚ) αριθ. 1014/93 ΤΟΥ ΣΥΜΒΟΥΛΙΟΥ της 26ης Απριλίου 1993 για το άνοιγμα και τον τρόπο διαχείρισης κοινοτικών δασμολογικών ποσοστώσεων και οροφών για ορισμένα γεωργικά και βιομηχανικά προϊόντα καταγωγής Ρουμανίας (1993)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι η Ευρωπαϊκή συμφωνία που εγκαθιδρύει σύνδεση μεταξύ των Ευρωπαϊκών Κοινοτήτων και των κρατών τους αφενός, και της Ρουμανίας αφετέρου, υπεγράφη την 1η Φεβρουαρίου 1993- ότι, εν αναμονή της ενάρξεως ισχύος αυτής της συμφωνίας η Ευρωπαϊκή Οικονομική Κοινότητα και η Ευρωπαϊκή Κοινότητα Άνθρακος και Χάλυβος έχουν συνάψει με την εν λόγω χώρα ενδιάμεση συμφωνία για το εμπόριο και εμπορικά θέματα που πρέπει να τεθεί σε ισχύ την 1η Μαΐου 1993-
ότι η ενδιάμεση συμφωνία προβλέπει μεταξύ άλλων, ότι ορισμένα προϊόντα της εν λόγω χώρας μπορούν να τυγχάνουν, κατά την εισαγωγή τους στην Κοινότητα, στα πλαίσια δασμολογικών ποσοστώσεων ή οροφών, μειωμένων ή μηδενικών δασμών- ότι, κατ' εφαρμογήν των διατάξεων που προσαρτώνται στην εν λόγω συμφωνία τα επίπεδα των δασμολογικών ποσοστώσεων και οροφών που προσαρτώνται κατά την υπογραφή της συμφωνίας σύνδεσης πρέπει να αυξηθούν, από την ημερομηνία ενάρξεως ισχύος της εν λόγω ενδιάμεσης συμφωνίας κατά ένα συγκεκριμένο ποσοστό, ανάλογα με την κατηγορία των σχετικών προϊόντων- ότι, εξάλλου, όσον αφορά αυτές τις ποσότητες, είναι σκόπιμο, κατ' εφαρμογήν του πρωτοκόλλου αριθ. 7 της προσωρινής συμφωνίας, να προβλεφθεί η μείωση των ποσοτήτων που θα έχουν ήδη αποτελέσει αντικείμενο γενικευμένων προτιμησιακών μέτρων μεταξύ της 1ης Ιανουαρίου 1993 και της ημερομηνίας ενάρξεως ισχύος της εν λόγω συμφωνίας και η κατ' αναλογία προσαρμογή των ποσοτήτων γεωργικών προϊόντων που απαριθμούνται στο παράρτημα ΙΙ του παρόντος κανονισμού-
ότι αυτές οι ποσότητες θα γίνουν γνωστές μόνο την τελευταία ημέρα πριν την έναρξη ισχύος της ενδιάμεσης συμφωνίας- ότι είναι σκόπιμο να ανατεθεί στην Επιτροπή να ενημερώσει τα κράτη μέλη καθώς και τους οικονομικούς παράγοντες, με δημοσίευση στην Επίσημη Εφημερίδα των Ευρωπαϊκών Κοινοτήτων, σειρά C, το συντομότερο δυνατό, σχετικά με τις ποσότητες που είναι πράγματι διαθέσιμες στα πλαίσια των δασμολογικών μέτρων που θεσπίζει ο παρών κανονισμός-
ότι, για λόγους σαφήνειας, είναι σκόπιμο να ταξινομηθούν τα προαναφερόμενα προϊόντα στα παραρτήματα Ι και ΙΙ του παρόντος κανονισμού, ανάλογα με το αν πρόκειται για βιομηχανικά ή γεωργικά, με διευκρίνιση για κάθε προϊόν του επιπέδου ποσοστώσεων ή οροφών καθώς και των δασμών που επιβάλλονται-
ότι, σε εκτέλεση των διεθνών της υποχρεώσεων, εναπόκειται στην Κοινότητα να αποφασίσει το άνοιγμα κοινοτικών ποσοστώσεων όσον αφορά τα προϊόντα των παραρτημάτων Ι και ΙΙ του παρόντος κανονισμού- ότι πρέπει ιδίως να εξασφαλισθεί η ισότιμη και συνεχής πρόσβαση όλων των εισαγωγέων της Κοινότητας στις εν λόγω ποσοστώστεις και η αδιάλειπτη εφαρμογή των προβλεπομένων για τις ποσοστώσεις αυτές συντελεστών, σε όλες τις εισαγωγές των εν λόγω προϊόντων, σε όλα τα κράτη μέλη και μέχρι την εξάντλησή τους- ότι τίποτα δεν εμποδίζει, παρ' όλα αυτά, τα κράτη μέλη να αντλούν από τις ποσοστώσεις τις αναγκαίες ποσότητες που αντιστοιχούν στις πραγματικές εισαγωγές προκειμένου να εξασφαλιστεί η αποτελεσματικότητα της κοινής διαχείρισης των ποσοστώσεων αυτών- ότι, εντούτοις, αυτός ο τρόπος διαχείρισης απαιτεί στενή συνεργασία μεταξύ των κρατών μελών και της Επιτροπής, η οποία πρέπει, ιδίως, να μπορεί να παρακολουθεί το βαθμό εξάντλησης των ποσοστώσεων και να πληροφορεί σχετικά τα κράτη μέλη-
ότι, για τα προϊόντα που απαριθμούνται στο παράρτημα Ι του παρόντος κανονισμού, που υπόκεινται σε κοινοτικές δασμολογικές οροφές, μπορεί να πραγματοποιείται κοινοτική επιτήρηση μέσω διαχείρισης βασιζομένης στον καταλογισμό, σε κοινοτική κλίμακα, των εισαγωγών των εν λόγω προϊόντων στις οροφές, καθώς τα προϊόντα αυτά προσκομίζονται στο τελωνείο υπό την κάλυψη δασαφήσεων για θέση σε ελεύθερη κυκλοφορία-
ότι αυτός ο τρόπος διαχείρισης απαιτεί στενή και ιδιαίτερα ταχεία συνεργασία μεταξύ των κρατών μελών και της Επιτροπής, η οποία πρέπει, ιδίως, να είναι σε θέση να παρακολουθεί την κατάσταση σχετικά με τον καταλογισμό στις οροφές και να ενημερώνει σχετικά τα κράτη μέλη- ότι αυτή η συνεργασία πρέπει να είναι στενή δεδομένου ότι είναι απαραίτητο να μπορεί η Επιτροπή, υπό ορισμένους όρους, να λαμβάνει τα τυχόν κατάλληλα μέτρα για την επανεπιβολή τελωνεικών δασμών όταν μια οροφή εξαντλείται-
ότι, δεδομένου ότι το Βασίλειο του Βελγίου, το Βασίλειο των Κάτω Χωρών και το Μεγάλο Δουκάτο του Λουξεμβούργου έχουν συνενωθεί και εκπροσωπούνται από την οικονομική ένωση Benelux, κάθε ενέργεια σχετικά με τη διαχείριση αυτών των δασμολογικών μέτρων μπορεί να πρταγματοποιείται από ένα από τα μέλη της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Από την 1η Μαΐου έως τις 31 Δεκεμβρίου 1993 οι εισαγωγές στην Κοινότητα ορισμένων προϊόντων καταγωγής Ρουμανίας που απαριθμούνται στα παραρτήματα Ι και ΙΙ υπόκεινται σε κοινοτικές δασμολογικές ποσοστώσεις ή οροφές.
Τα παραρτήματα Ι και ΙΙ περιλαμβάνουν την περιγραφή των εν λόγω προϊόντων (τους κωδικούς ΣΟ) και τον εφαρμοζόμενο δασμολογικό συντελεστή.
Τα επίπεδα των δασμολογικών ποσοστώσεων και οροφών που αναφέρονται στα παραρτήματα αυτά πρέπει ενδεχομένως να μειωθούν, από την ημερομηνία ενάρξεως ισχύος της ενδιάμεσης συμφωνίας, για να ληφθεί υπόψη ο όγκος των συναλλαγών καταγωγής Ρουμανίας στον οποίο εφαρμόστηκαν από την 1η Ιανουαρίου 1993 άλλα προτιμησιακά δασμολογικά μέτρα, σύμφωνα με το πρωτόκολλο αριθ. 7 της ενδιάμεσης συμφωνίας.
Η Επιτροπή ενημερώνει το συντομότερο δυνατό, με δημοσίευση στην Επίσημη Εφημερίδα των Ευρωπαϊκών Κοινοτήτων σειρά C, τα κράτη μέλη καθώς και τους οικονομικούς παράγοντες σχετικά με τις ποσότητες των δασμολογικών ποσοστώσεων και οροφών που καταλογίζονται στα πλαίσια των γενικευμένων προτιμησιακών μέτρων.
2. Εφαρμόζεται το πρωτόκολλο 4 της ενδιάμεσης συμφωνίας σχετικά με τον καθορισμό της έννοιας "καταγόμενα προϊόντα" ή "προϊόντα καταγωγής" και με τις μεθόδους διοικητικής συνεργασίας.
Άρθρο 2
1. Η Επιτροπή διαχειρίζεται τις δασμολογικές ποσοστώσεις που αναφέρονται στο άρθρο 1 και μπορεί να λαμβάνει όλα τα απαραίτητα διοικητικά μέτρα για να εξασφαλίσει αποτελεσματική διαχείριση.
2. Αν ένας εισαγωγέας υποβάλει σε ένα κράτος μέλος μια διασάφηση θέσης σε ελεύθερη κυκλοφορία που περιλαμβάνει αίτηση υπαγωγής στο καθεστώς προτιμησιακής μεταχείρισης ενός προϊόντος προβλεπομένου στον παρόντα κανονισμό, και αν η διασάφηση γίνει δεκτή από τις τελωνειακές αρχές, το ενδιαφερόμενο κράτος μέλος, με κοινοποίηση στην Επιτροπή, αντλεί ποσότητα που αντιστοιχεί στις ανάγκες αυτές από την οικεία δασμολογική ποσόστωση.
Οι αιτήσεις ανάληψης, με ένδειξη της ημερομηνίας αποδοχής των εν λόγω διασαφήσεων, διαβιβάζονται στην Επιτροπή χωρίς καθυστέρηση.
Οι αναλήψεις εγκρίνονται από την Επιτροπή σε συνάρτηση με την ημερομηνία αποδοχής των δασαφήσεων για θέση σε ελεύθερη κυκλοφορία από τις τελωνειακές αρχές του ενδιαφερόμενου κράτους μέλους, στο μέτρο που το διαθέσιμο υπόλοιπο το επιτρέπει.
3. Αν ένα κράτος μέλος δεν χρησιμοποιήσει τις ποσότητες που ανέλαβε, τις επιστρέφει το συντομότερο στις αντίστοιχες δασμολογικές ποσοστώσεις.
4. Αν οι απαιτούμενες ποσότητες υπερβαίνουν το διαθέσιμο υπόλοιπο των δασμολογικών ποσοστώσεων η χορήγηση πραγματοποιείται κατ' αναλογία των αιτήσεων. Τα κράτη μέλη ενημερώνονται από την Επιτροπή σχετικά με τις αναλήψεις που πραγματοποιούνται.
Άρθρο 3
1. Ο καταλογισμός στις οροφές πραγματοποιείται με το ρυθμό που τα προϊόντα προσκομίζονται στο τελωνείο από την κάλυψη διασαφήσεων θέσης σε ελεύθερη κυκλοφορία.
Ένα εμπόρευμα μπορεί να καταλογίζεται στην οροφή μόνον αν το πιστοποιητικό κυκλοφορίας εμπορευμάτων προσκομίζεται πριν από την ημερομηνία επανεπιβολής των δασμών.
2. Ο βαθμός εξάντλησης των οροφών διαπιστώνεται στο επίπεδο της Κοινότητας με βάση τις εισαγωγές που καταλογίζονται σύμφωνα με την παράγραφο 1.
Τα κράτη μέλη ανακοινώνουν στην Επιτροπή, το αργότερο τη δέκατη πέμπτη ημέρα κάθε μήνα, την κατάσταση καταλογισμών όσον αφορά τις εισαγωγές που πραγματοποιήθηκαν κατά τον προηγούμενο μήνα.
3. Μόλις οι οροφές εξαντληθούν, η Επιτροπή μπορεί να επαναφέρει, με κανονισμό, ως το τέλος του ημερολογιακού έτους, την είσπραξη δασμών έναντι των εν λόγω τρίτων χωρών.
Εάν ένα κράτος μέλος ζητήσει τη θέσπιση ενός τέτοιου κανονισμού, η Επιτροπή εξετάζει την αίτηση αυτή εντός των πέντε επόμενων ημερών και ενημερώνει το αιτούν κράτος μέλος για τη συνέχεια που κρίνει ότι πρέπει να δοθεί στην εν λόγω αίτηση, υπό το πρίσμα ιδίως των ανακοινώσεων που προβλέπει η παράγραφος 2.
Άρθρο 4
Για τους σκοπούς της εφαρμογής του παρόντος κανονισμού, η Επιτροπή λαμβάνει όλα τα απαραίτητα μέτρα σε στενή συνεργασία με τα κράτη μέλη.
Άρθρο 5
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Μαΐου 1993 ή, εάν η ενδιάμεση συμφωνία αρχίσει να ισχύει αργότερα, από την ημερομηνία αυτή.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 26 Απριλίου 1993.

Labels: 18
3
1